KIRJALLINEN KYSYMYS E-0623/99

esittäjä(t): Josep Pons Grau (PSE) ja María Sornosa Martínez (PSE) komissiolle

(12. maaliskuuta 1999)

Aihe: "Aggressiivisiin rotuihin" kuuluvien koirien kasvattaminen, kouluttaminen ja pitäminen

Viime viikkoina eri jäsenvaltioiden lehdistössä on kerrottu koirien hyökkäyksistä ihmisten kimppuun.

Nämä surulliset ja valitettavat, toisinaan jopa kuolemantapauksiin johtaneet hyökkäykset ovat nostattaneet kauhun ja suuttumuksen aallon, joka yhdistettynä puutteelliseen tietoon ja kiusaukseen ryhtyä hätiköityihin lainsäädäntötoimiin voi kostautua ikävinä seurauksina.

Ensinnäkin on selvää, että kansalaiset, etenkin vanhukset ja lapset ovat vaarassa pahoinpitelyjen, heitteillejätön tai virheellisen koulutuksen takia aggressiivisiksi pedoiksi muuttuneiden voimakkaiden koirien hyökkäysten vuoksi. Toiseksi vaarana on myös se, että syytetään vain eläimiä ja unohdetaan kelvottomien isäntien, kasvattajien, kouluttajien, myyjien jne. vastuu ja samalla jaetaan koirat aggressiivisiin ja säyseisiin rotuihin, jolloin päädytään vaatimukseen kokonaisten rotujen tuhoamisesta. Kolmanneksi on käynyt ilmi, että Euroopan yhteisössä ja suurimmassa osassa jäsenvaltioita lainsäädäntö on hyvin puutteellista.

Mielestämme on suojeltava sekä kansalaisia että koiria samoin kuin tuhansien vuosien aikana kehittynyttä koirien ja ihmisten erityissuhdetta ja harmoniaa.

Tällaisten koirien omistaminen on nelinkertaistunut mm. Espanjassa ja eurooppalaiset eläinsuojeluyhdistykset ovat varoittaneet, että kun tällaisten koirien pitäminen jää pois muodista, ne saatetaan ilman minkäänlaista kontrollia hylätä ja jättää vapaaksi.

Eikö komission mielestä pitäisi kiireellisesti laatia mahdollisesti aggressiivisten koirien kasvatusta, koulutusta, käyttöä, myyntiä, pitämistä ja niistä huolehtimista koskeva direktiivi?

Eikö komission mielestä olisi välttämätöntä kieltää kokonaan koirataisteluiden järjestäminen ja kiristää niitä järjestävien, niissä käyvien ja niistä hyötyvien rangaistuksia?

Komission jäsenen Franz Fischlerinkomission puolesta antama vastaus

(23. huhtikuuta 1999)

Komissio on samaa mieltä arvoisien parlamentin jäsenten kanssa siitä, ettei tällaisia aggressiivisten koirien aiheuttamia surullisia ja valitettavia välikohtauksia saisi tapahtua.

Eläinten hyvinvoinnista annettujen yhteisön sääntöjen tärkeimpänä tavoitteena on kotieläinten suojeleminen kasvatuksen, kuljetuksen ja teurastuksen yhteydessä. Kotieläinten kasvatukseen sovelletaan yleisiä sääntöjä ja munivien kanojen, vasikoiden ja sikojen kasvatukseen yksityiskohtaisempia sääntöjä. Neuvostossa on edistytty keskusteluissa, jotka koskevat nykyisen munivien kanojen kasvatuksesta annetun direktiivin saattamista ajan tasalle ja kotieläinkasvatusta koskevan käytännön liittämistä luonnonmukaisen maataloustuotannon yhteyteen. Yhteisöllä on myös säännöt eläinten suojelemisesta kuljetuksen aikana (neuvoston direktiivi 91/628/ETY, 19.11.1991(1)). Tätä direktiiviä ja erityisesti direktiivin liitteessä olevaa III lukua sovelletaan myös koirien kuljetukseen.

Koirien käyttämistä kokeisiin ja tieteellisiin tarkoituksiin koskevat yhteisön säännöt on annettu kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä 24 päivänä marraskuuta 1986 annetussa neuvoston direktiivissä 86/609/ETY(2).

Arvoisien parlamentin jäsenten kysymys koirien kasvatuksesta liittyy jäsenvaltioiden kansallisen lainsäädännön soveltamiseen, sillä asia kuuluu jäsenvaltioiden toimivaltaan. Tämän vuoksi komissiolla ei ole toistaiseksi aikomusta tehdä erityistä säännösehdotusta koirien kasvatuksesta.

(1) EYVL L 340, 11.12.1991.

(2) EYVL L 358, 18.12.1986.